**Polygon Teater** (juriidiline isik **Ühing Polygon**) on teater Tallinnas, mille asutasid 8. mail 2008 Tamur Tohver ja Tarvo Krall. Polygon Teater on Polygoni Teatrikompanii kutseline teater. Polygoni Teatrikompanii moodustavad lisaks teatrile veel Polygoni Teatrikool ja Polygoni Kursused.

Ajalugu
-------

Polygon Teater on "vahetu teatri" esindaja Peter Brooki terminites või "vaese teatri" Jerzy Grotowski järgi. Teatrikompanii Polygon on riiklikult doteerimata vabaühendus, mille majanduslik alus on fondide toetused ja eriprojektid ning isiklik panustamine. Aastal 2009 loodi teatri juurde teatrikool Polygoni Teatrikool ja 2011. aastal alustas tegevust Polygoni Kursused.

Olemus
------

Polygon edastab kaasaegset teatrimõtet ja lisaks vahetule teatrikunstile on toimimises ka ökonoomse-roheline printsiip. Tugevat emotsiooni ei pea looma ulatusliku finants- ja tooraine raiskamisega. Polygon peab oluliseks oma publikus ühiskonna erinevate kihtide sotsiaalset ja rahvuslikku integratsiooni. Polygoni laval jutustatakse kohalikku sündmust - nii kaasaegses kui klassikalises vormis kõikidele Eestis elavatele inimestele mõistetaval moel. Selleks, et eri kihte kõnetada ja seejärel sulandada, tuleb ühel või teisel moel rääkida neile arusaadavas keeles. PolygonTeatri visioon realiseerub läbi eri kunstisuundade avardamise ja ühendamise. Olulised mõisted Polygoni igapäevastes praktilistes tegevustes on austus, pühendumine, hoolivus kõige elava vastu. Uuskasutus. Kõik Polygoni lavakujundused, kostüümid ja rekvisiidid ehk lavastused tervikuna valmivad ressurssi – nii materiaalset kui ka mentaalset – raiskamata. Teater on püha koht. Teater on puhas koht - loeb akt, tegu. Polygon otsib uuemaid ja puhtamaid (loe: olustikust vabamaid) vorme ja rakendusi laval. Lava mõiste ise kaotab siin tähenduse: igas oma uues loos leiab teater uue keskkonna, mis lisab tähendusi nii loole kui paigale endale. Enamasti ei ole selleks paigaks klassikaline teatrimaja.

Struktuur
---------

Polygon Teatri laiendav haru missioonipärases töös laste, noorte ja täiskasvanutega on Polygoni Teatrikool (kuni 2014 Teatrikool TeatriPolygon). Kool tegutseb peamiselt Tallinnas ja Tartus, samuti rahvusvaheliselt. Eesmärgiks ei ole vaid professionaalsete näitlejate kasvatamine, samavõrd soovitakse täisväärtuslikke ja avatud mõtlemisega tulevasi ühiskonnaliikmeid suunata. Koolidega kaasneb vabatahtliku töökogemuse kasvatus. Täiskasvanute isikuarengut pakub Polygoni Kursused. Vabatahtlikud koostöövormid Polygonis loovad uut põlvkonda, kes hindab kõrgelt teatrit, kultuuri ja kogukondlikku toimimist kui sotsiaalsest väärtust. Polygoni Teatrikooli partnerid on mitmed omavalitsused, üldharidus- ja kõrgkoolid Eestis, samuti toimub rahvusvaheline õpilasvahetus.

Inimesed
--------

Polygon Teatri loomenõukogus mõtlevad kaasa Martin Algus, Eero Spriit, Karin Rask ja Tamur Tohver. Teatrikooli patroon oli kuni 2017. aastani Kalju Komissarov. Polygoni põhiliikmetena on tegevad Tamur Tohver (teatrijuht ja kunstiline juht), Kristel Treier (tegevjuht) ja Georgi Viies (levi ja teavitus, toetajad). Vabatahtlike kasutamine aitab luua Polygoni kogukonda, kes teatri tegevusi toetavad ja on siiani lisaks Eesti Kultuurkapitalile ka võimalikuks teinud sellise teatri eksisteerimise.

Polygoni lavastusi
------------------

* Kristjan Smeds, "Külmapildid" 2008 Polygon Teater Kultuurikatlas
* Ivan Võrõpajev "Hapnik" 2009 Polygon Teater Kultuurikatlas
* Ivan Võrõpejev "Tulevik on möödas" 2009 Polygon Teater, Linnahalli jäähallis
* Siim Nurklik "Kas ma olen nüüd elus" 2010 TeatriPolygoni Stuudio, Solarise parkimismajas
* Tamur Tohver "Lahkumised/Paccтавания" 2010 Polygon Teater, Kanuti Gildi saalis
* Jim Ashilevi "Nagu poisid vihma käes" 2010 TeatriPolygoni Stuudio, Polygoni statsionaar
* Urmas Lennuk "Boob teab" 2011 Polygon Teater, Laitse Graniitvillas
* Minoru Betsuyaku "Krahv Dracula sügis" 2011 Polygon Teater, Kumus
* Madis Kõiv "Peiarite õhtunäitus" 2011 TeatriPolygoni Stuudio, Kiisatamme kultuuritalus
* Slawomir Mroźeki /Jon Fosse /Tamur Tohver "Maja" 2011 PolygonTeater, Laitse Graniitvillas
* B. Schaeffer / S. Beckett / M. Tubin / T. Tohver "Qvartett! Mis? Kus?" 2012 TeatriPolygoni Stuudio, Polygoni statsionaar
* Piret Jaaks „Näha roosat elevanti" 2013 Polygon Teater, Polygoni amfiteatris
* Leea Klemola "Jessika kutsikas" 2013 Polygon Teater, Polygoni amfiteatris
* Roland Schimmelpfennig "Araabia öö" 2014 Polygon Teater, Polygoni amfiteatris
* Jaan Tätte "Meeletu" 2014 Polygoni Stuudio
* Martin Algus "Väävelmagnooliad" 2014 Polygon Teater, Polygoni amfiteatris
* Andres Noormets "Lumejänesed" 2014 Polygon Teater, Polygoni amfiteatris
* XXXIV Tallinna vanalinna päevade avaetendus „Meistrimäng" Polygon Teatri ja Teatrikooli tantsulises visuaallavastuses Raekoja platsis, Tallinnas
* Jaan Tätte "Palju õnne argipäevaks!" 2015 Polygon Teater, Vana-Antsla mõisa aidas
* Kurt Vonnegut "Õnne sünnipäevaks, Wanda June!" 2015, Kumu
* N. Gogol / Kamran Shahmardan "Hullumeelse blogi" 2016 Polygon Teater / Black and White Theatre, Viru Varietee
* M. Mayenburg "Perplex", 2017 Polygoni Teatrisadam, Noblessner, Tallinn
* Piret Jaaks / Aidi Vallik / Tamur Tohver "Kõik Normaalsed Inimesed-KNI", Vaba Lava Teatrikeskus, Tallinn
* Fr. Tuglas / T. Tohver "Fear walkers / Pindpinevad", 2018, Bharat Nivas, Auroville ja Ranga Shankara, Bangalore, India
* J. Tätte / W. Shakespeare "Peatumine ristteel", 2018, Tallinna Kultuurikatel
* M. Myllyaho "Garaaž", 2019, Salme kultuurikeskus, koostöös Vana Baskini Teatriga
* J. Kruusvall / T. Tohver "Kuupaistesild", 2019, Vaba Lava Teatrikeskus, Tallinn
* K. Koppelmaa "Roheline nagu laulaks", 2020, Vaba Lava Teatrikeskus, Narva

Välislingid
-----------

* Koduleht
* Smedsi "Külmapildid" õudkülmas Kultuurikatlas. Eesti Päevaleht, 6. oktoober 2008
* Uus teater alustas suhteolmejulmusega. Postimees, 6. oktoober 2008
* Veiko Märka. Tamur ja tema meeskond. Eesti Ekspress, 2. oktoober 2008
* Kümme käsku tulevad koos räpiga lavale. Postimees, 27. veebruar 2009